To mænd på henholdsvis 35 og 47 år fra det centrale Vendsyssel er sigtet for at dyrke cannabisplanter i Nordjylland.

Tidligere fremgik det, at begge mænd var tiltalt for dyrkning på begge adresser. Dette var en fejl og er rettet. Det kræver strøm i rå mængder at dyrke cannabisplanter. Det fremgår af en sag, som efter planen skal for retten i Hjørring tirsdag. Her er to mænd fra det centrale Vendsyssel nemlig ikke blot tiltalt for at have dyrket cannabisplanter. De er samtidig tiltalt for at have stjålet strøm i stor stil til den omfattende, ulovlige planteavl. Ifølge anklageskriftet i sagen har de to mænd, som er 35 og 47 år, dyrket cannabisplanter. Den 47-årige er tiltalt for at dyrke cannabis på to forskellige adresser i henholdsvis Løkken og i Tårs, mens den 35-årige udelukkende er tiltalt for at dyrke dem på adressen i Tårs. På adressen i Løkken fandt politiet 23. april 2020 259 cannabisplanter og stiklinger. Stjal for 13.000 kroner strøm på én måned Politiet mener, at den 47-årige mænd på det tidspunkt havde fremstillet 456 gram marihuana fra planterne. Anklagemyndigheden mener også, at han havde til hensigt at fremstille mindst 7,3 kilo marihuana, baseret på det udbytte, der kan forventes af det pågældende antal planter, der blev fundet i det alternative gartneri. På adressen fandt politiet tilsyneladende også en alternativ el-installation, idet der - ifølge anklageskriftet - var lavet et strømudtag uden om ejendommens strømtavle. Politiet mener på det grundlag, at den 47-årige i løbet af godt en måned nåede at stjæle strøm for over 13.000 kroner. Produktionen fortsatte i Tårs Det fremgår af anklageskriftet, at ulovlighederne åbenbart ikke stoppede efter 23. april 2020. Her blev den 35-årige til gengæld en del af aktiviteterne, mner anklagemyndigheden. Politiet mener, at produktionen fortsatte fra sommeren 2020 og frem til begyndelsen af januar 2021 på en adresse i Tårs. Her mener politiet, at de to fremstillede 6,8 kilo marihuana, ligesom de var i besiddelse af knap 140 gram hash. På adressen i Tårs var der også fiflet med strømmen, og politiet mener, at strømtyveriet på denne adresse løb op i små 45.000 kroner i løbet af cirka et halvt år. Den 35-årige mand er desuden tiltalt for overtrædelse af knivloven, våbenloven og for besiddelse af mindre mængder narko til eget brug. Det fremgår ikke før sagens start, hvordan de to tiltalt forholder sig til anklagerne.